Diari Oficial de la Generalitat Valenciana


Sumari del DOGV 4787, del 01-07-2004 (2004/6771)

ORDE de 2 de juny de 2004, de la Conselleria de Cultura, Educació i Esport, per la qual es convoquen els Premis 2004 de la Comunitat Valenciana a l'Educació Viària.
--------------------------------------------------------------------------------------------------------------------------------------------------------------------

### Dades del document

Número de DOGV
:   4787

Data del DOGV
:   01-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/6771


Data del document
:   02-06-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * seguretat en carretera
    * educació cívica
    * distinció honorífica
    * premi cultural

ORDE de 2 de juny de 2004, de la Conselleria de Cultura, Educació i Esport, per la qual es convoquen els Premis 2004 de la Comunitat Valenciana a l'Educació Viària. [2004/M6771]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2, establix que l'activitat educativa es desenrotllarà atenent, entre altres principis, la formació personalitzada, que propicie una educació integral en coneixements, destreses i valors morals de l'alumnat en tots els àmbits de la vida, personal, familiar, social i professional.
  
Esta formació personalitzada ha d'integrar una educació en els valors morals que configuren una sèrie d'àmbits educatius: educació per a la pau, per a la salut, per a la igualtat entre els sexes, educació ambiental, educació sexual, educació del consumidor i educació viària, que junt amb l'educació moral i cívica, es conceben com a «temes transversals», perquè no corresponen d'una manera exclusiva a una única àrea o matèria del currículum, sinó que són temes que han d'estar presents de manera global en els objectius i continguts de totes les àrees i matèries dels diferents currículums.
  
La Llei Orgànica 10/2002, de 23 de desembre, de Qualitat de l'Educació, en l'article 1, enumera com a principis de qualitat del sistema educatiu, entre altres, la capacitat de transmetre valors que afavorisquen la llibertat personal, la responsabilitat social, i la cohesió i millora de les societats.
  
L'educació en valors i l'aprenentatge dels temes transversals que aquells configuren, dóna resposta a alguns problemes i realitats que estan vius en l'àmbit social, amb una base ètica d'interés comú i universal.
  
Estos problemes amb què s'enfronta la nostra societat, com la creixent accidentalitat en la circulació, són aliens als continguts escolars tradicionals per la seua recent aparició. No obstant això, és necessari que l'alumnat de les distintes etapes educatives tinga l'ocasió de reflexionar sobre ells i, en conseqüència, adoptar principis i desenrotllar hàbits i actituds personals per ser problemes bàsics de la convivència.
  
Entre estos problemes, els relatius a l'educació viària, en el doble vessant com a part de l'educació ciutadana i com a educació per a la seguretat viària, adquirixen una especial rellevància.
  
En efecte, l'organització espaciotemporal que caracteritza les societats desenrotllades requerix una mobilitat creixent o, si es vol, la necessitat d'efectuar desplaçaments per a dur a terme nombroses activitats socials. Açò implica que l'accés a la motorització individual es duga a terme en edats cada vegada més primerenques, amb independència de la mobilitat com a vianants.
  
Així, el fet del trànsit que caracteritza el nostre temps, pot constituir un objecte d'estudi en què incidixen continguts propis de diferents àrees com: ciències socials, geografia i història, ciències de la naturalesa, tecnologia, educació física, etc.
  
En este sentit, les recomanacions de les conferències de Viena (1971) i Estrasburg (1980) fixen les bases conceptuals i l'àmbit d'actuació de l'educació viària: «L'educació viària ha d'orientar-se cap als dominis següents: d'una part, les matèries tècniques i les ciències naturals; d'altra banda, l'ètica i les ciències socials i, per fi, l'educació física. Els continguts d'esta educació han d'estar integrats en els programes de les matèries, a fi que els escolars adquirisquen l'experiència tècnica apropiada, prenguen consciència de la seua responsabilitat en la vida social i puguen contribuir d'una forma activa en les millores de les condicions de la circulació».
  
Conforme a les anteriors recomanacions, en els decrets que establixen el currículum de les distintes etapes educatives a la Comunitat Valenciana, l'educació viària s'ha incorporat com a tema transversal a les distintes àrees i matèries del currículum, en funció del desenrotllament evolutiu i dels comportaments viaris més habituals dels corresponents grups d'edat, perquè l'alumnat adquirisca l'experiència tècnica, prenga consciència i puga contribuir de forma activa a la millora de les condicions de la circulació i la prevenció dels accidents.
  
Per la seua banda, els centres docents, fent ús de la seua autonomia pedagògica i organitzativa, han d'incloure en el seu projecte educatiu, en els projectes curriculars de les etapes que impartixen i en les programacions docents, el contingut propi de l'educació viària, tenint en compte el seu entorn, el medi sociocultural on està ubicat el centre, les necessitats educatives del seu alumnat i la transcendència que té per a la vida ciutadana.
  
L'educació viària ha de formar part de les activitats educatives habituals del centre docent. No obstant això, el procés d'ensenyança-aprenentatge dels temes transversals necessita actuacions que faciliten el seu desenrotllament. Així, el Pla de Seguretat Viària de l'any 2004 per a la Comunitat Valenciana contempla una sèrie d'actuacions per a motivar a tota la comunitat educativa. Entre elles, la present orde vol incentivar l'alumnat perquè desenrotlle hàbits de comportament tendents a l'adquisició del sentit viari i integre la seua formació com a usuari de les vies en el context general de les seues relacions ciutadanes. Per este motiu, ha sigut consultada la Mesa d'Alumnes.
  
Per tot això i fent ús de les competències que em conferix l'article 35 de la Llei 5/1983, de 30 de desembre, de Govern Valencià, i la resta de disposicions concordants,
  
ORDENE
  
Primer
  
Convocar els Premis 2004 de la Comunitat Valenciana a l'Educació Viària, així com aprovar les bases per què es regirà la convocatòria, que s'inclouen com a annex I de la present orde, i els models de sol·licitud, que consten en els annexos II i III.
  
Segon
  
L'import global màxim destinat a concedir els premis convocats és de 18.030 euros, que s'abonaran a càrrec de la línia de subvenció T3155000 del programa 421.30 del pressupost de la Generalitat Valenciana per a l'exercici 2004.
  
Disposicions finals
  
Primera
  
Es faculta el director general d'Ensenyament per a dictar les resolucions necessàries per al desenrotllament i execució de la present orde.
  
Igualment, es delega en el dit òrgan la facultat de resoldre la convocatòria, conforme a les bases que la regixen.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Conforme establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la publicació.
  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 2 de juny de 2004
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases per a la concessió dels Premis 2004
  
de la Comunitat Valenciana a l'Educació Viària
  
Primera. Objectius
  
Oferir a l'alumnat de la Comunitat Valenciana la possibilitat de desenrotllar les actituds, els hàbits i els valors implicats en l'educació viària.
  
Incentivar les actuacions de la comunitat educativa que augmenten la seguretat viària i contribuïsquen a la prevenció dels accidents de trànsit.
  
Promoure que els centres docents incorporen l'educació viària en el seu projecte educatiu, en els projectes curriculars, així com ajudar-los a organitzar la seua pròpia activitat d'acord amb els valors que la configuren.
  
Segona. Destinataris i modalitats de participació
  
1. Podrà participar en esta convocatòria l'alumnat dels centres docents, públics i privats de la Comunitat Valenciana, d'acord amb les modalitats següents:
  
- Modalitat A: alumnat del tercer cicle d'Educació Primària i dels cursos 1r i 2n d'Educació Secundària Obligatòria.
  
- Modalitat B: alumnat dels cursos 3r i 4t d'Educació Secundària Obligatòria.
  
- Modalitat C: alumnat de Batxillerat i de Formació Professional.
  
2. L'alumnat podrà participar individualment o com a grup de treball, format per alumnat del mateix o de diversos centres.
  
Tercera. Condicions de participació
  
1. L'alumnat dels centres docents que opte a estos premis, haurà de presentar un o diversos treballs, que podran consistir en alguna de les opcions següents:
  
a) El disseny i l'organització d'una campanya d'informació i difusió sobre educació viària amb aportació de material gràfic, imprés, audiovisual, etc.
  
b) Una anàlisi sobre les causes de possibles accidents de trànsit en l'entorn del centre, acompanyat de la proposta d'actuacions per a la seua prevenció.
  
c) Qualsevol altra proposta que supose el desenrotllament programat d'una activitat d'educació viària.
  
2. El treball haurà de presentar-se en qualsevol dels idiomes oficials de la Comunitat Valenciana i en qualsevol suport. En tot cas, inclourà:
  
- Un llistat dels documents utilitzats i les persones i institucions consultades.
  
- Descripció detallada de com s'ha organitzat i s'ha dut a terme el treball.
  
- Aportació d'evidències, en forma de fotos, vídeos, etc. del desenrotllament del treball.
  
- Valoració del que ha representat el treball per als participants i l'experiència adquirida per estos.
  
- Nom del professor o professora que ha dirigit o supervisat el treball.
  
3. Els treballs seran presentats en el centre docent on estiga matriculat l'alumne o alumna que opte a estos premis individualment o el coordinador del grup, si és procedent. El director o directora del centre els remetrà a la Direcció General d'Ensenyament.
  
4. Els treballs també podran ser presentats en el Registre General de la Conselleria de Cultura, Educació i Esport (av. Campanar, 32; 46273 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, el lloc i l'hora de l'admissió. Els participants que no presenten directament la sol·licitud en el Registre General de la Conselleria de Cultura, Educació i Esport, convé que comuniquen el lloc de presentació de la sol·licitud al fax de la Direcció General d'Ensenyament (96 386 61 74).
  
5. El termini de remissió dels treballs per part dels centres docents o de l'alumnat segons indica el punt 4, finalitzarà el dia 15 d'octubre de 2004.
  
6. Cada treball que es presente s'acompanyarà d'una sol·licitud el model de la qual figura en l'annex II de la present orde, en el cas de la participació individual, i en l'annex III quan es participe com a grup de treball.
  
7. La participació en la present convocatòria suposa l'acceptació expressa de totes les seues bases.
  
Quarta. Procés per a la concessió dels premis
  
1. Els treballs seran valorats per un jurat de selecció, aplicant els criteris establits en la base quinta. El jurat estarà constituït per:
  
President: el director general d'Ensenyament.
  
Vicepresident: el cap de l'Àrea d'Ordenació i Innovació Educativa.
  
Vocals:
  
El cap del Servici de Programes d'Innovació Educativa i Suport Escolar.
  
Un inspector o inspectora d'Educació, designat pel Servici Central de la Inspecció Educativa.
  
Un funcionari o funcionària del Servici de Relacions Institucionals i Participació Social.
  
Una persona en representació de l'Institut Valencià d'Avaluació i Qualitat Educativa.
  
El director de l'Institut Universitari de Trànsit i Seguretat Viària o persona en qui delegue.
  
El cap de la Secció d'Extensió Educativa.
  
Una persona en representació de cada Direcció Provincial de Trànsit d'Alacant, Castelló i València.
  
Actuarà com a secretari del jurat, amb veu i vot, un funcionari o funcionària de la Direcció General d'Ensenyament.
  
A les reunions del jurat podrà assistir, amb veu però sense vot, una persona en representació de cada una de les associacions d'alumnat que formen part de la mesa d'alumnes.
  
El jurat tindrà facultats per a resoldre tots els dubtes que apareguen en la interpretació de les bases; podrà entrevistar els participants i sol·licitar la intervenció d'especialistes en els temes objecte d'esta convocatòria per a col·laborar en la valoració dels treballs presentats.
  
2. Les decisions del jurat de selecció seran inapel·lables. Una vegada realitzat el procés de selecció, el jurat elevarà la proposta definitiva per a la concessió dels premis al director general d'Ensenyament, qui resoldrà la convocatòria per delegació del conseller de Cultura, Educació i Esport. La resolució de la convocatòria es farà pública als taulers d'anuncis de la Conselleria de Cultura, Educació i Esport i les seues respectives direccions territorials. Així mateix es publicarà en el Diari Oficial de la Generalitat Valenciana.
  
Quinta. Criteris de valoració dels treballs
  
1. Qualitat formal.
  
2. Rigor en la interpretació del tema de la convocatòria, d'acord amb l'opció elegida.
  
3. Originalitat en el tractament del tema.
  
4. Viabilitat o possibilitat de realització, continuïtat, etc. de la proposta.
  
5. Repercussió de la proposta en el centre i en el seu entorn.
  
6. Col·laboració de la comunitat educativa: professorat, mares, pares i personal d'administració i servicis. Col·laboració de diverses entitats o persones de l'entorn del centre docent.
  
Sexta. Premis
  
1. Els premis que podrà obtindre l'alumnat participant, seran els següents:
  
Modalitat A: primer premi: 1.200 euros i un accèssit de 600 euros.
  
Modalitat B: primer premi: 2.100 euros i un accèssit de 900 euros.
  
Modalitat C: primer premi: 3.000 euros i un accèssit de 1.200 euros.
  
2. Així mateix, es concediran els següents premis als centres docents a què pertanga l'alumnat que haja obtingut premi,
  
Modalitat A: primer premi: 3.000 euros i un accèssit de 1.200 euros.
  
Modalitat B: primer premi: 2.100 euros i un accèssit de 900 euros.
  
Modalitat C: primer premi: 1.200 euros i un accèssit de 600 euros.
  
3. Podrà declarar-se desert algun dels premis en qualsevol de les modalitats. En este cas, la dotació econòmica corresponent es podrà destinar a nous premis en les altres modalitats, segons la corresponent quantitat sobrant.
  
Sèptima. Pagament dels premis
  
1. El pagament de l'import corresponent als premis es realitzarà per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup. En este cas, la quantia del premi es distribuirà entre els autors o autores per parts iguals.
  
2. Els premis estaran subjectes a retenció fiscal d'acord amb el que establix l'article 92 del Reial Decret 214/1999, de 5 de febrer (BOE 09.02.1999), pel qual s'aprova el Reglament de l'Impost sobre la Renda de les Persones Físiques.
  
3. Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
Octava. Publicació
  
Els autors dels materials premiats es comprometen a cedir gratuïtament i per escrit els drets de reproducció, distribució i traducció d'estos per al seu exercici per una sola vegada i en règim d'exclusivitat, encara que la Generalitat Valenciana podrà autoritzar la publicació dels materials premiats per compte dels autors o d'un tercer. Així mateix, es comprometen a elaborar, a petició de la Direcció General d'Ensenyament, les modificacions necessàries en els documents finals dels materials perquè es puguen publicar totalment o parcialment en el format que la dita direcció general considere més adequat.
  
La formalització de la cessió del dret de reproducció, distribució i traducció no implica compromís de publicació per part de la Conselleria de Cultura, Educació i Esport.
  
Un exemplar del treball premiat quedarà depositat en el Cefire corresponent a la zona on desenrotllen la seua activitat docent l'autor o autora o el coordinador o coordinadora.